**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL A. ANIULĖS SKYRIMO Į KlAIPĖDOS LOPŠELIO-DARŽELIO „EGLUTĖ“ DIREKTORIAUS PAREIGAS**

**1. Sprendimo projekto esmė, tikslai ir uždaviniai.**

2017 m. spalio 12 d. įvyko konkursas Klaipėdos lopšelio-darželio „Eglutė“ direktoriaus pareigoms užimti. Šiuo sprendimo projektu prašome skirti konkurso nugalėtoją Angelę Aniulę į Klaipėdos lopšelio-darželio „Eglutė“ direktoriaus pareigas.

**2. Projekto rengimo priežastys ir kuo remiantis parengtas sprendimo projektas.**

Sprendimo projektas parengtas gavus konkurso nugalėtojos Angelės Aniulės prašymą skirti nuo 2017 m. gruodžio 1 d. į Klaipėdos lopšelio-darželio „Eglutė“ direktoriaus pareigas, laimėjus konkursą.

LR Vietos savivaldos įstatymo 16 straipsnio 2 dalies 21 punkte nurodyta, kad išimtinė savivaldybės tarybos kompetencija yra *savivaldybės mokymo ir auklėjimo (toliau – švietimo) įstaigų vadovų skyrimas į pareigas ir atleidimas iš jų teisės aktų nustatyta tvarka.*

Švietimo įstaigų vadovai skiriami į pareigas atviro konkurso būdu, savivaldybės tarybos sprendimu. Konkursas organizuojamas vadovaujantis Konkurso valstybinių ir savivaldybių švietimo įstaigų (išskyrus aukštąsias mokyklas) vadovų pareigoms eiti tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 1 d. įsakymu Nr. V-1193 (toliau – Tvarkos aprašas).

Konkurso metu komisija atrenka pretendentą, geriausiai pasirengusį eiti konkrečios švietimo įstaigos vadovo pareigas, pagal Tvarkos apraše pateiktas Vertinimo pastabų lenteles įvertina pretendentus. Pretendentų konkursinį balą sudaro pretendento kompetencijų vertinimo ataskaitos ir konkurso metu surinktų balų suma.

2017 m. spalio 12 d. vykusiame konkurse į Klaipėdos lopšelio-darželio „Eglutė“ direktoriaus pareigas dalyvavo viena pretendentė Angelė Aniulė, kuri iš galimos maksimalios (5 balų) komisijos narių skiriamos konkursinio balo dalies surinko 3,8 balo, pretendento kompetencijų vertinimo ataskaitos balas – 3 balai. Iš viso A. Aniulė surinko 6,8 balus.

**3. Kokių rezultatų laukiama.**

Bus paskirtas Klaipėdos lopšelio-darželio „Eglutė“vadovas.

**4. Sprendimo projekto rengimo metu gauti specialistų vertinimai.**

Nėra.

**5. Išlaidų sąmatos, skaičiavimai, reikalingi pagrindimai ir paaiškinimai.**

Švietimo įstaigos vadovo darbo užmokestis nustatomas Lietuvos Respublikos valstybės ir savivaldybių įstaigų darbuotojų darbo apmokėjimo įstatymo, įsigaliojusio nuo 2017 m. vasario 1 d., 5 priedą. Ikimokyklinio ugdymo įstaigos vadovo pareiginės algos pastoviosios dalies koeficiento dydis priklauso nuo ikimokyklinių ir priešmokyklinių grupių skaičiaus, pedagoginio darbo stažo ir vadybinės kvalifikacinės kategorijos. Koeficiento ribos vadovaujantis įstatymo 5 priedu yra nuo 7,03 iki 8,7 pareiginės algos (baziniais dydžiais). Klaipėdos lopšelyje-darželyje „Eglutė“ iš viso yra 11 grupių. A. Aniulė turi daugiau kaip 15 metų pedagoginio darbo stažą ir turi 2-ąją vadybinę kvalifikacinę kategoriją.

**6. Lėšų poreikis sprendimo įgyvendinimui.**

Nustačius įstaigos vadovei vidutinį pareiginės algos pastoviosios dalies koeficientą 7,87 baziniais dydžiais, metinis įstaigos vadovo darbo užmokesčio fondas sudarytų 12332,76 Eur (su socialinio draudimo įmokomis – 16142,60 Eur).

**7. Galimos teigiamos ar neigiamos sprendimo priėmimo pasekmės.**

Teigiamos pasekmės – įstaiga turės vadovą.

PRIDEDAMA:

1. A. Aniulės prašymo priimti į darbą kopija (1 lapas).
2. Pretendentų į Klaipėdos lopšelio-darželio „Eglutė“ direktoriaus pareigas konkurso 2017 m. spalio 12 d. protokolo Nr. ADM-597 kopija (1 lapas).
3. Klaipėdos miesto savivaldybės mero 2017 m. spalio 4 d. potvarkio Nr. M-53 „Dėl Klaipėdos lopšelio-darželio „Eglutė“ direktoriaus pareigoms eiti atrankos komisijos sudarymo“ kopija (1 lapas).
4. Teisės aktų išrašas, 2 lapai.

Personalo skyriaus vedėja Inga Gelžinytė-Litinskienė